作者:杜甫
標題:送蔡希曾都尉還隴右，因寄高三十五書記
內容:蔡子勇成癖，彎弓西射胡。健兒甯鬥死，壯士恥為儒。官是先鋒得，材緣挑戰須。身輕一鳥過，槍急萬人呼。雲幕隨開府，春城赴上都。馬頭金狎帢，駝背錦模糊。咫尺雲山路，歸飛青海隅。上公猶寵錫，突將且前驅。漢使黃河遠，涼州白麥枯。因君問訊息，好在阮元瑜。